KOMISIJOS SPRENDIMAS
2007 m. spalio 22 d.
iš dalies keičiantis Sprendimą 2006/410/EB, nustatantį sumas, kurios, remiantis Tarybos reglamento (EB) Nr. 1782/2003 10 straipsnio 2 dalimi, 143d ir 143e straipsniais, yra skiriamos EŽŪFKP, ir sumas, skiriamas EŽŪGF išlaidoms, ir Sprendimą 2006/636/EB, nustatantį Bendrijos paramos kaimo plėtrai sumų metinį paskirstymą valstybėms narėms 2007 m. sausio 1 d.-2013 m. gruodžio 31 d.
(Pranešta dokumentu Nr. C(2007) 5106)
(2007/680/EB)
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
atsižvelgdama į 2005 m. birželio 21 d. Tarybos reglamentą (EB) Nr. 1290/2005 dėl bendrosios žemės ūkio politikos finansavimo (1), ypač į jo 12 straipsnio 2 ir 3 dalis,
atsižvelgdama į 2005 m. rugsėjo 20 d. Tarybos reglamentą (EB) Nr. 1698/2005 dėl Europos žemės ūkio fondo kaimo plėtrai (EŽŪFKP) paramos kaimo plėtrai (2), ypač į jo 69 straipsnio 4 dalį,
kadangi:
(1)
2007 m. kovo 27 d. Tarybos reglamento (EB) Nr. 378/2007, nustatančio tiesioginių išmokų, numatytų Reglamente (EB) Nr. 1782/2003, nustatančiame bendrąsias tiesioginės paramos schemų pagal bendrą žemės ūkio politiką taisykles ir nustatančiame tam tikras paramos schemas ūkininkams, savanoriško moduliavimo taisykles, ir iš dalies keičiančiame Reglamentą (EB) Nr. 1290/2005 4 straipsnio 1 dalyje numatyta, kad Komisija nustato taikant savanorišką moduliavimą gaunamas grynąsias sumas ir kad tos grynosios sumos pridedamos prie Bendrijos paramos kaimo plėtrai sumų metinio paskirstymo pagal valstybes nares, nurodyto Reglamento (EB) Nr. 1698/2005 69 straipsnio 4 ir 5 dalyse.
(2)
Reglamento (EB) Nr. 1290/2005 12 straipsnyje numatyta, kad Komisija nustato sumas, kurios pagal Reglamento (EB) Nr. 378/2007 4 straipsnio 1 dalį ir pagal 2003 m. rugsėjo 29 d. Tarybos reglamento (EB) Nr. 1782/2003, nustatančio bendrąsias tiesioginės paramos schemų pagal bendrą žemės ūkio politiką taisykles ir nustatančio tam tikras paramos schemas ūkininkams (3) 10 straipsnio 2 dalį bei 143d straipsnį ir 143e straipsnį yra skiriamos EŽŪFKP, ir grynąjį likutį, skiriamą EŽŪGF išlaidoms.
(3)
EŽŪFKP skiriamos sumos ir EŽŪGF išlaidoms skiriamas grynasis likutis turi būti nustatyti remiantis 2007-2013 biudžetiniams metams nurodytomis didžiausiomis metinėmis sumomis.
(4)
Komisijos sprendimu 2006/410/EB (4) buvo nustatytos dėl Reglamento (EB) Nr. 1782/2003 10 straipsnio 2 dalyje, 143d ir 143e straipsniuose numatytų tiesioginių išmokų sumažinimo susidariusios sumos, 2007-2013 m. skiriamos EŽŪFKP, ir EŽŪGF išlaidoms skirtas grynasis likutis.
(5)
Tarybos sprendime 2006/493/EB (5) nustatyta Bendrijos paramos kaimo plėtrai suma 2007 m. sausio 1 d.-2013 m. gruodžio 31 d., jos metinis paskirstymas ir mažiausia suma, skiriama regionams, atitinkantiems reikalavimus pagal konvergencijos tikslą.
(6)
Komisijos sprendimu 2006/636/EB (6) buvo nustatytos valstybių narių kaimo plėtrai skirtos Bendrijos paramos sumos 2007 m. sausio 1 d.-2013 m. gruodžio 31 d. laikotarpiu, įskaitant sumas, kurios turi būti pervestos į EŽŪFKP fondą.
(7)
Pagal Reglamento (EB) Nr. 378/2007 4 straipsnio 1 dalį priėmus 2007 m. spalio 22. d. Komisijos sprendimą 2007/679/EB, nustatantį taikant savanorišką moduliavimą gaunamas grynąsias sumas Jungtinei Karalystei 2007-2012 kalendoriniams metams (7), reikėtų pakoreguoti EŽŪFKP skiriamas sumas ir pridėti šias sumas prie Bendrijos paramos kaimo plėtrai sumų metinio paskirstymo Jungtinei Karalystei.
(8)
Todėl sprendimai 2006/410/EB ir 2006/636/EB turėtų būti atitinkamai iš dalies pakeisti,
PRIĖMĖ ŠĮ SPRENDIMĄ:
1 straipsnis
Sprendimas 2006/410/EB iš dalies keičiamas taip:
1)
Vienintelis straipsnis keičiamas taip:
„Vienintelis straipsnis
Remiantis Reglamento (EB) Nr. 1782/2003 10 straipsnio 2 dalimi, 143d ir 143e straipsniais ir Reglamento (EB) Nr. 378/2007 1 straipsnio 1 dalimi, 2007-2013 m. Europos žemės ūkio fondui kaimo plėtrai (EŽŪFKP) skirtos sumos ir Europos žemės ūkio garantijų fondo (EŽŪFKP) išlaidoms skirtas grynasis likutis yra nurodyti šio sprendimo priede.“;
2)
Sprendimo priedas pakeičiamas šio sprendimo I priedu.
2 straipsnis
Sprendimo 2006/636/EB priede esančioje lentelėje sumos, susijusios su Jungtine Karalyste, ir sumos, gautos sudėjus sumas, susijusias su visomis valstybėmis narėmis, pakeičiamos sumomis, esančiomis šio sprendimo II priede.
3 straipsnis
Šis sprendimas taikomas nuo 2008 finansinių metų pradžios.
4 straipsnis
Šis sprendimas skirtas valstybėms narėms.
Priimta Briuselyje, 2007 m. spalio 22 d.